ગઈ કાલે મીરા-ભાઈંદર મહાનગરપાલિકાના સભાગૃહમાં ચારેય પ્રભાગ સમિતિનાં અધ્યક્ષપદની નિમણૂક કરવામાં આવી હતી. ચારેય પ્રભાગ સમિતિના અધ્યક્ષ બિનહરીફપણે ચૂંટાઈ આવ્યા છે. પ્રભાગ સમિતિ-૧ અને ૪ના અધ્યક્ષપદે ગુજરાતી ઉમેદવારો ચૂંટાઈને આવ્યા છે, જેમાં પ્રભાગ સમિતિ-૧ના અધ્યક્ષપદે રાષ્ટ્રવાદી કૉન્ગ્રેસ પાર્ટીના સમર્થનથી મહારાષ્ટ્ર નવનિર્માણ સેનાનાં સુધા વ્યાસ અને પ્રભાગ સમિતિ-૪ના અધ્યક્ષપદે કૉન્ગ્રેસના ચંદ્રકાંત મોદી ચૂંટાઈ આવ્યા છે. વિરોધ પક્ષો દ્વારા ફૉર્મ ભરવામાં આવ્યું ન હોવાથી આ બન્ને ગુજરાતીઓ પ્રભાગ સમિતિના અધ્યક્ષપદે બિનહરીફ ચૂંટાઈ આવ્યા છે. પ્રભાગ સમિતિ-૨ના અધ્યક્ષપદે બીજેપીના શરદ પાટીલ ચૂંટાઈ આવ્યા છે. તેમની સામે મહારાષ્ટ્ર નવનિર્માણ સેનાના પ્રેમનાથ પાટીલ અને રાષ્ટ્રવાદી કૉન્ગ્રેસ પાર્ટીનાં વંદના પાટીલ ઊભાં હતાં, પણ ગઈ કાલે જ બન્નેએ ઉમેદવારી પાછી ખેંચી લીધી હતી. તેમણે ઉમેદવારી પાછી ખેંચી હોવાથી શરદ પાટીલ બિનહરીફ ચૂંટાઈ આવ્યા હતા.